किश्तवाड़। नौकरी से निकाले गये ग्रेफ के मजदूरों ने वीरवार को जिला मुख्यालय के समक्ष धरना प्रदर्शन कर फिर से नौकरी पर लगाने की गुहार लगाई। प्रदर्शनकारियों ने कहा कि 18-20 साल से वे विभाग के साथ किश्तवाड़-अनंतनाग मार्ग पर काम कर रहे थे, लेकिन अचानक 1100 मजदूरों को विभाग से हटा दिया। वह भी बिना फाइनल दिए। यह सरासर नाइंसाफी है। मजदूरों ने कहा कि कड़ाके की सर्दी में अचानक उन्हें काम से हटा देने के कारण उनके समक्ष अर्थिक संकट उत्पन्न हो जाएगी। दरअसल इस मौसर में काम नहीं मिलता। परिवार भूखा मर जाएगा। उन्होंने विभाग को एक सप्ताह का अल्टीमेटम दिया कि अगर उनकी मांगों को नहीं माना गया तो हम सड़कों पर उतरकर जोरदार प्रदर्शन करेंगे। इंदरवाल विधायक गुलाम मोहम्मद सरूड़ी ने प्रदर्शनकारियों के पास आकर उनकी सुनी और मजदूरों को साथ लेकर डीसी सलीम मोहम्मद से मिले। डीसी ने आश्वासन दिया कि वह इस बारे में श्रम मंत्री से बात करेंगे और ग्रेफ विभाग के प्रमुख से इस मुद्दे पर विचार कर मजदूरों की समस्या का समाधान ढूंढा जाएगा।